PREDKLADACIA  správa

Návrh zákona, ktorým sa mení a dopĺňa zákon Slovenskej národnej rady č. 346/1990 Zb. o voľbách do orgánov samosprávy obcí v znení neskorších predpisov predkladajú poslanci Národnej rady Slovenskej republiky podľa čl. 87 ods. 1 Ústavy Slovenskej republiky ako iniciatívny materiál. 

Na rokovanie vlády sa návrh predkladá podľa § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky. Vzhľadom na to, že upravovaná problematika patrí do pôsobnosti ministerstva vnútra, materiál na rokovanie vlády predkladá minister vnútra.

Predložený poslanecký návrh sleduje cieľ upraviť volebné pravidlá pre voľbu poslancov obecných zastupiteľstiev a starostov obcí tak, aby korešpondovali s novelou Ústavy Slovenskej republiky, účinnou od 1. júla t.r., ktorou bolo volebné právo priznané aj tým cudzincom, ktorí majú trvalý pobyt na území Slovenskej republiky. Novo sa upravuje problematika volebnej kampane a návrh premieta aj niektoré úpravy, ktoré vyplynuli z poznatkov už vykonaných volieb.

Ministerstvo vnútra Slovenskej republiky navrhlo vykonať zmeny zákona o voľbách do orgánov samosprávy obcí ako súčasť návrhu zákona o voľbách do orgánov vyšších územných celkov. Ústavnoprávny výbor Národnej rady Slovenskej republiky však takéto riešenie nepokladal za systémové. Na základe toho bol osobitný článok, v ktorom sa novelizoval zákon z vládneho návrhu vypustený s tým, že vzhľadom na aktuálnosť problematiky si ho osvoja členovia ústavnoprávneho výboru a predložia na prerokovanie ako poslanecký návrh. 

Predložená novela zákona Slovenskej národnej rady č. 346/1990 Zb. o voľbách do orgánov samosprávy obcí v znení neskorších predpisov je teda skoro identická s pôvodne predloženým vládnym návrhom.

	Vzhľadom na uvedené skutočnosti Ministerstvo vnútra Slovenskej republiky odporúča vysloviť s návrhom súhlas. Odporúča však upraviť názov prílohy zákona tak, aby zohľadňoval aj § 21 ods. 2 tretiu vetu zákona. Okrem toho sa odporúča zvážiť, vzhľadom na skutočnosť, vo viacerých obciach a mestách je potrebné vyhlásiť voľby starostov alebo poslancov obecných zastupiteľstiev, zmeniť účinnosť zákona z 1. januára 2002 na podstatne skorší termín, napr. 1. novembra 2001, aby vyhlásené voľby umožnili využiť volebné právo tým cudzincom, ktorým ho priznala Ústava Slovenskej republiky a aby bola čo najrýchlejšie zabezpečená funkčnosť orgánov samosprávy obcí a miest.